Xa kꞌu jun qꞌij chik kraj che ri nimaqꞌij,
Pascua u bꞌiꞌ.
Retam chi kꞌu ri Jesús chi xuriq ri qꞌij ri kuya na kan ruwächulew,
kätzelej kꞌu rukꞌ ru Tat.
Ri Areꞌ amaqꞌel ronojel qꞌij sibꞌalaj loqꞌ xeril wi ru tijoxelabꞌ cho ruwächulew.
Pa ri qꞌij riꞌ tajin kukꞌut chkiwäch chi sibꞌalaj loqꞌ kerilo,
chi man kꞌo tä u kꞌisik ri ki loqꞌal chuwäch.
Tajin käkaꞌn ri wiꞌm re bꞌenaq qꞌij.
Ri Itzel kꞌut u yoꞌm chi pa ranimaꞌ ri tat Judas Iscariote ru kꞌojol ri tat Simón chi pa ri aqꞌabꞌ riꞌ kujach na ri Jesús.
Retam kꞌu ri Jesús chi ronojel taqanik yoꞌm pu qꞌabꞌ rumal ru Tat.
Retam chi rukꞌ ri Dios petinaq wi ri Areꞌ,
xuqujeꞌ chi rukꞌ ri Dios kätzelej wi.
Xwalij kꞌu ri Jesús chiꞌ ri mesa,
xresaj ru qꞌuꞌ,
xukꞌam jun toalla,
xuxim kꞌu waꞌ xeꞌ ru pam.
Te riꞌ xuya joron pa jun palangana,
xuchap u chꞌajik kaqan ru tijoxelabꞌ,
xusuꞌ kꞌu rukꞌ ri toalla ri ximital xeꞌ ru pam.
Aretaq kraj kuchꞌaj raqan ri tat Pedro,
ri areꞌ xubꞌij che ri Jesús:
Wajaw,
¿a kächꞌaj kꞌu la ri waqan in?
—xcha che.
Ri Jesús xchꞌawik,
xubꞌij che:
Kämik riꞌ man kachꞌobꞌ taj jas ri tajin kinbꞌano,
kꞌä teꞌ bꞌaꞌ pa jun qꞌij chik kachꞌobꞌ na,
—xcha che.
Are kꞌu ri tat Pedro xubꞌij che:
Ri in,
man kꞌo tä jumul kinya che la chi kächꞌaj la ri waqan in,
—xcha che.
Ri Jesús xubꞌij che:
We man kinchꞌaj tä ri awaqan,
man kuyaꞌ taj katkꞌoji wukꞌ,
—xcha che.
Ri tat Simón Pedro xubꞌij che:
Wajaw,
man xuwi tä bꞌaꞌ ri waqan,
xane chꞌaja la ri nu qꞌabꞌ xuqujeꞌ ri nu jolom,
—xcha che.
Are kꞌu ri Jesús xubꞌij che:
Jachin ri teꞌ xtoꞌtaj che ri atinem man rajwaxik tä chik kuchꞌaj ribꞌ,
xane xaq xuwi chi ri raqan,
rumal chi ronojel ru cuerpo chꞌajchꞌoj chik.
Ri ix,
ix chꞌajchꞌoj chik,
pune man iwonojel taj,
—xcha che.
Ri Jesús ya retam chik jachin ri käjachow na.
Rumal riꞌ xubꞌij:
“Man iwonojel tä ri ix,
ix chꞌajchꞌoj,”
—xcha chke.
Aretaq ri Jesús xtoꞌtaj chuchꞌajik ri kaqan ru tijoxelabꞌ,
xukꞌam ru qꞌuꞌ,
xukoj chrij,
xtꞌuyi chi kꞌu jumul chiꞌ ri mesa.
Xubꞌij kꞌu chke:
¿A kichꞌobꞌo jas kel kubꞌij waꞌ ri xinbꞌan chiwe?
—xcha chke.
Ri ix kibꞌij Qajtij,
xuqujeꞌ Qajaw,
—kixcha chwe.
Qas tzij ri kibꞌij,
rumal chi in kꞌu riꞌ.
We in,
ri in Iwajtij,
ri in Iwajaw nu chꞌajom ri iwaqan,
ri ix xuqujeꞌ rajwaxik bꞌaꞌ kichꞌaj ri iwaqan chbꞌil taq iwibꞌ.
Ri in nu yoꞌm jun kꞌutbꞌal chiwäch rech ri ix xuqujeꞌ jeꞌ kibꞌano jas ri nu bꞌanom in chiwe.
Qas tzij kinbꞌij chiwe chi man kꞌo tä jun patäninel ri nim na u bꞌanik chuwäch ru patrón,
xuqujeꞌ man kꞌo tä jun taqoꞌn ri nim na u bꞌanik chuwäch ri taqowinaq bꞌik.
We kichꞌobꞌ waꞌ we riꞌ,
kitaqej kꞌu u bꞌanik,
utz kꞌu iwe riꞌ,
—xcha chke.